De friaaste Barockkiach vo da Stod is de heit säkularisiate Karmelitenkiach, de wo no in da Tradition von da boarischn Bauhittn entstanda is. Mitm Bau vo da Theatinerkiach (St. Kajetan) is nacha da italienische Barock z Minga eizogn, wo fia mearane Joarzehnt an Ton ogebm hod, bis zum Zeitpunkt wo de franzesisch gschuitn Architektn Joseph Effner und François de Cuvilliés Hofbaumoasta worn san. Zoireiche weidane Kiacha aus da Barockzeit san in da Stod z findn, so wia de Biagasoikiach und de Dreifoitigkeitskiach. Driwa hinaus gibts mearane Palais, bsundas s Palais Porcia, s Oide und s Neie Palais Neihaus-Preysing sowia s Palais Holnstein, de wo heit de Residenz vom Erzbischof is. Haptweak vom boarischn Barock san de Schlessa Nymphenburg und Schleißheim. Deitle kloana is s gleichzeitig enstandane Schloss Fürstenried im Sidwestn vo da Stod.